รายนามประมุขแห่งรัฐยูโกสลาเวีย
ราชอาณาจักรยูโกสลาเวีย (ค.ศ. 1929—1945)

เมื่อวันที่ 3 ตุลาคม ค.ศ. 1929 กษัตริย์อเล็กซานเดอร์ทรงประกาศใช้กฎหมาย "ว่าด้วยชื่อและการแบ่งเขตการปกครองของราชอาณาจักร" ซึ่งมีผลใช้บังคับในวันต่อมา ทำให้ประเทศถูกเปลี่ยนชื่อเป็น "ราชอาณาจักรยูโกสลาเวีย" (บอสเนีย-โครเอเชีย-มอนเตเนโกร-เซอร์เบีย: Краљевина Југославија / Kraljevina Jugoslavija, สโลวีเนีย: Kraljevina Jugoslavija) และมีการแบ่งการปกครองเป็นแบบบาโนวีนา (banovina) โดยยึดตามองค์ประกอบของชาติพันธุ์เป็นหลัก
รัฐธรรมนูญฉบับใหม่หรือที่รู้จักกันว่า "รัฐธรรมนูญเดือนกันยายน" (เซอร์เบีย: Септембарски устав) ได้ประกาศใช้ตามพระราชประสงค์ของกษัตริย์อเล็กซานเดอร์เมื่อวันที่ 3 กันยายน ค.ศ. 1931 ซึ่งถือเป็นยุติระบอบเผด็จการโดยราชวงศ์อย่างเป็นทางการ รัฐธรรมนูญฉบับนี้มีผลบังคับใช้จนกระทั่งการก่อตั้งสหพันธ์สาธารณรัฐประชาชนยูโกสลาเวียเมื่อวันที่ 29 พฤศจิกายน ค.ศ. 1945 ภายหลังการลอบปลงพระชนม์กษัตริย์อเล็กซานเดอร์ในมาร์แซย์เมื่อวันที่ 9 ตุลาคม ค.ศ. 1934 เจ้าชายปอล คาราจอร์เจวิชได้รับการแต่งตั้งเป็นผู้สำเร็จราชการแทนพระองค์ (ซึ่งมีตำแหน่งเป็นหัวหน้าคณะผู้สำเร็จราชการภายใต้มกุฎราชกุมารปีเตอร์ที่ 2) เจ้าชายปอลทรงดำเนินนโยบายสู่การสร้างสายสัมพันธ์กับเยอรมนีและอิตาลี กองกำลังทางการเมืองที่โดดเด่นในช่วงเวลานี้คือสหภาพมูลวิวัติยูโกสลาฟ ซึ่งมีอุดมการณ์ที่คล้ายคลึงกับลัทธิฟาสซิสต์ รัฐบาลที่นำโดยดรากีชา ซเวตโควิช ได้ลงนามในกติกาสัญญาไตรภาคีเมื่อวันที่ 25 มีนาคม ค.ศ. 1941 ทว่าในอีกสองวันต่อมารัฐบาลและเจ้าชายปอลถูกโค่นอำนาจเนื่องจากเกิดการรัฐประหาร คณะรัฐประหารได้มอบพระราชอำนาจและประกาศบรรลุนิติภาวะแด่กษัตริย์ปีเตอร์ที่ 2 พร้อมทั้งจัดตั้งรัฐบาลที่นำโดยนายพลดูชัน ซีมอวิช
ในวันที่ 6 เมษายน ค.ศ. 1941 กองกำลังเยอรมันและอักษะเข้าโจมตียูโกสลาเวียและแบ่งแยกดินแดนของประเทศในช่วงการบุกครองยูโกสลาเวีย ซึ่งในวันที่ 15 เมษายน ค.ศ. 1941 คณะรัฐบาลพร้อมด้วยกษัตริย์ปีเตอร์ที่ 2 เสด็จลี้ภัยออกประเทศและจัดตั้งรัฐบาลพลัดถิ่นอยู่ที่ลอนดอนตลอดช่วงสงคราม
รักษาการแทนในตำแหน่งผู้สำเร็จราชการแทนพระองค์
| พระนาม | รูปภาพ | การดำรงตำแหน่ง> เริ่มต้น | การดำรงตำแหน่ง> สิ้นสุด | ราชวงศ์ | พระอิสริยยศ |
| --- | --- | --- | --- | --- | --- |
| อเล็กซานเดอร์ (1888—1934) Александар I (Aleksandar I) |  | 4 ตุลาคม ค.ศ. 1929 | 9 ตุลาคม ค.ศ. 1934 | คาราจอร์เจวิช Карађорђевићи (Karađorđevići) | พระมหากษัตริย์ยูโกสลาเวีย краљ Југославије (kralj Jugoslavije) |
| ปีเตอร์ที่ 2 (1923—1970) Петар II (Petra II) |  | 9 ตุลาคม ค.ศ. 1934 | 15 เมษายน ค.ศ. 1941 | คาราจอร์เจวิช Карађорђевићи (Karađorđevići) | พระมหากษัตริย์ยูโกสลาเวีย краљ Југославије (kralj Jugoslavije) |
| นีโคลา อูซูโนวิช (1873—1954) Никола Узуновић (Nikola Uzunović) |  | 9 ตุลาคม ค.ศ. 1934 | 11 ตุลาคม ค.ศ. 1934 | พรรคยูโกสลาฟแห่งชาติ | ประธานสภารัฐมนตรี Председник министарског савета (Predsjednik ministarskog vijeća) |
| เจ้าชายปอลคาราจอร์เจวิช (1893—1976) Павле Карађорђевић (Pavle Karađorđević) |  | 9 ตุลาคม ค.ศ. 1934 | 27 มีนาคม ค.ศ. 1941 | คาราจอร์เจวิช Карађорђевићи (Karađorđevići) | ผู้สำเร็จราชการแทนพระองค์ краљевски намесник (kraljevski namesnik) |
| อีโว เปโรวิช (1882—1958) Иво Перовић (Ivo Perović) |  | 9 ตุลาคม ค.ศ. 1934 | 27 มีนาคม ค.ศ. 1941 | อิสระ | ผู้สำเร็จราชการแทนพระองค์ краљевски намесник (kraljevski namesnik) |
| ราเดนโค สตานโควิช (1880—1956) Раденко Станковић (Radenko Stanković) |  | 9 ตุลาคม ค.ศ. 1934 | 27 มีนาคม ค.ศ. 1941 | อิสระ | ผู้สำเร็จราชการแทนพระองค์ краљевски намесник (kraljevski namesnik) |